Siemens i Aalborg får noget at lave i 2015. Det ligger fast efter at DONG Energy har påtaget sig opgaven med at opføre to vindmølleparker i Tyskland. Det bliver Siemens Wind Power, der skal levere møllerne og de 97 møllers vinger skal laves i Aalborg. - Det er vores nye 6 megawatt-mølle, som der ellers kun står en af i Østerild og tre af i England, så det er rigtig spændende at DONG har bestilt så mange af dem, siger pressechef i Siemens Wind Power Rasmus Windfeld. Møllerne skal laves i 2015 og sættes op i 2016. De repræsenterer en værdi på 16,4 milliarder kroner, og det er nærliggende at tro, at en ordre i den størrelsesorden betyder flere arbejdspladser i Aalborg. Men det er for tidligt at sige noget om. - Jeg kan godt forstå at I spørger om det, men det er ikke til at spå om. Hvis alle andre holder op med at bestille vindmøller, bliver det måske de ansatte vi har nu, der kommer til at lave denne ordre også, siger pressechefen. Møllevingerne er hver 75 meter lange og kan sejles direkte fra fabrikken i Aalborg til den kommende vindmøllepark i Tyskland.

Opsummering:
Siemens Wind Power skal lave havvindmøller for 16 milliarder.